Predkladacia správa

	Návrh zákona, ktorým sa  mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov sa predkladá na základe uznesenia vlády Slovenskej republiky č. 230 zo dňa 11. apríla 2000 ku koncepcii decentralizácie a modernizácie verejnej správy a v súlade s uznesením vlády Slovenskej republiky č. 967 zo dňa 29. novembra 2000 k návrhu  legislatívneho zámeru návrhu zákona, ktorým sa mení a dopĺňa zákon č. 138/1991 Zb. o majetku obcí v znení neskorších predpisov a Plánom legislatívnych úloh vlády Slovenskej republiky na rok 2001.

	Základnou filozofiou navrhovanej novely zákona je transformácia toho majetku vo vlastníctve Slovenskej republiky a v správe štátnych rozpočtových organizácií a štátnych príspevkových organizácií na vlastníctvo obcí, ktorý bude dotknutý uvedenou decentralizáciou.

	Účelom novely zákona o majetku obcí je upraviť prechod majetku štátu do vlastníctva obcí v nadväznosti na prenesenie úloh štátnej správy na samosprávu v súlade s prijatou koncepciou decentralizácie a modernizácie verejnej správy a v nadväznosti na uskutočnenie prechodu zriaďovateľských funkcií k štátnym rozpočtovým organizáciám a k štátnym príspevkovým organizáciám.

	Návrh novely zákona bol zaslaný na medzirezortné pripomienkové konanie. Pripomienky, ktoré smerovali k zdokonaleniu návrhu novely zákona  boli do návrhu zákona zapracované. Zásadné pripomienky boli prerokované s ústrednými orgánmi štátnej správy, ktoré ich uplatnili. Vyhodnotenie všetkých zásadných pripomienok obsahuje priložená tabuľka. Návrh novely zákona sa predkladá na rokovanie vlády SR bez rozporov.

	Prijatie novely zákona o majetku obcí si nevyžiada priamo zvýšené nároky na štátny rozpočet ani na zamestnanosť a tvorbu pracovných miest.